Informatīvais ziņojums par Satiksmes ministrijas sagatavoto nacionālo pozīciju „Priekšlikums Eiropas Parlamenta un Padomes Regulai par dzelzceļa pasažieru tiesībām un pienākumiem (pārstrādāta redakcija)”.

Satiksmes ministrija ir sagatavojusi nacionālās pozīcijas projektu “Priekšlikums Eiropas Parlamenta un Padomes Regulai par dzelzceļa pasažieru tiesībām un pienākumiem (pārstrādāta redakcija)”.

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Ārlietu ministriju, Labklājības ministriju un Ekonomikas ministriju.

2011.gada Transporta Baltajā grāmatā *Ceļvedis uz Eiropas vienoto transporta telpu – virzība uz konkurētspējīgu un resursefektīvu transporta sistēmu* iekļautajā iniciatīvā “Efektīva un integrēta mobilitātes sistēma” attiecībā uz pakalpojumu kvalitāti un uzticamību uzsvērta vajadzība izstrādāt pasažieru tiesību vienoto interpretāciju, precizēt esošās pasažieru tiesības atbilstoši kopējiem principiem, kas piemērojami visos transporta veidos, uzlabot transporta pakalpojumu kvalitāti gados veciem cilvēkiem un personām ar invaliditāti un personām ar ierobežotām pārvietošanās spējām, nodrošināt mobilitātes nepārtrauktību brauciena traucējumu gadījumā.

Ar šo Regulas projektu dzelzceļš tiek pielīdzināts attiecībā uz citiem transporta veidiem pieņemtajiem pasažieru tiesību jomas aktu vispārējiem aspektiem, jo īpaši tādiem kā - diskriminācijas aizliegums, ārkārtas rīcības plānu izstrāde, personāla apmācība par invaliditātes jautājumiem, pasažieru sūdzību izskatīšana un izpilde.Priekšlikums nodrošinās līdzīgu pasažieru tiesību aizsardzības līmeni visā Eiropas Savienībā (turpmāk- ES), vienlaikus samazinot dalībvalstu atbrīvojumus. Savukārt, attiecībā uz pārvadājumu pakalpojumiem, ko īsteno ārpus ES, paredzēts, ka dalībvalstis varēs piešķirt atbrīvojumus tikai tad, ja tās varēs pierādīt, ka pasažieri tiek pienācīgi aizsargāti tās dalībvalsts teritorijā, kur atbrīvojums ir piešķirts. Regulas prasības pilnībā vajadzēs piemērot pilsētas, piepilsētas un reģionālajiem pārvadājumu pakalpojumiem, ko īsteno, šķērsojot robežas. Būtiski uzsvērt, ka Regulas projekts paredz ieviest un definēt *Force majeure* principu, ko Eiropas Komisija definē kā apstākļi, kas būs piemērojami tikai ļoti īpašās izņēmumu situācijās, kuras izraisa ļoti nelabvēlīgi laikapstākļi un dabas katastrofas.

**Latvija kopumā atbalsta Priekšlikumu, kura mērķis ir pastiprināt pasažieru tiesību aizsardzību un precizēt spēkā esošo regulējumu. Vienlaikus uzskatām, ka virknē elementu ir būtiski rast sabalansētu risinājumu starp pasažieru tiesību aizsardzību un finansiālo aspektu, neradot pārmērīgas izmaksas nozarei.** Tomēr Latvija neatbalsta Priekšlikumā piedāvāto regulas stāšanos spēkā divdesmitajā dienā pēc tās publicēšanas *Eiropas Savienības Oficiālajā Vēstnesī*. Ņemot vērā, ka regula paredz plašas prasības dzelzceļa nozarei, būtu nepieciešams regulā paredzēt saprātīgu pārejas periodu nepieciešamo uzlabojumu ieviešanai, dalībvalstīm vienojoties par to turpmāko sarunu gaitā, jo esošā redakcija – 20 dienas ir nesamērīgi īss periods.

Tāpat Latvijai īpaši būtiski, ka Regulas projekta gala redakcijā tiek saglabāts 2.panta 2b. punktā paredzēto izņēmumu pārvadājumiem uz 3.valstīm, kas ir iestrādāts arī šobrīd spēkā esošajā regulējumā.

Diskusijas par priekšlikumiem notiek Padomes Sauszemes transporta jautājumu darba grupās.

Iesniedzējs:

Satiksmes ministrs U.Augulis

Vizē: valsts sekretārs K. Ozoliņš

08.02.2018. 10:00

479 vārdi

Elīna Šimiņa-Neverovska 67028254

elina.simina@sam.gov.lv